Konkatedrála svätého Jána

Konkatedrála svätého Jána (maltsky: Kon-Katidral ta' San Ġwann) je rímskokatolícky kostol vo Vallette na Malte, zasvätená svätému Jánovi Krstiteľovi. Spoločne s Katedrálou svätého Pavla v meste Mdina sú od 19. storočia sídlom maltskej arcidiecézy. História Kostol postavil Rád svätého Jána z Jeruzalema v rokoch 1572 až 1578 na podnet veľmajstra Jeana de la Cassière ako Kláštorný kostol svätého Jána (maltsky: Knisja Konventwali ta' San Ġwann). Kostol navrhol maltský architekt Girolamo Cassar. V 17. storočí jeho interiér barokovo prerobil Mattia Preti a ďalší umelci. Interiér kostola je považovaný za jeden z najkrajších príkladov vrcholnej barokovej architektúry v Európe. Exteriér Exteriér kostola je postavený v manieristickom štýle. Jeho fasáda je pomerne hladká, ale má dobré proporcie a je ohraničená dvoma veľkými zvonicami zakončenými osemhrannými vežami. Dvere lemujú dórske stĺpy podopierajúce otvorený balkón, z ktorého sa veľmajster prihováral ľuďom pri významných príležitostiach. Na boku sú tiež dva prázdne výklenky. Celkovo je exteriér dosť strohý a pripomína pevnosť, čo odráža Cassarov štýl vojenského inžiniera, ako aj náladu Rádu v rokoch po veľkom obliehaní Malty v roku 1565. Oratórium a sakristia boli postavené v roku 1604. Súčasťou areálu je aj cintorín. Interiér Interiér je mimoriadne zdobený a ostro kontrastuje so strohou fasádou. Interiér z veľkej časti vyzdobil Mattia Preti, kalábrijský umelec a rytier, na vrchole baroka. Preti navrhol zložité vyrezávané kamenné steny a namaľoval klenutý strop a bočné oltáre výjavmi zo života Jána Krstiteľa. Postavy namaľované do stropu pri každom stĺpe sa divákovi spočiatku javia ako trojrozmerné sochy, no pri bližšom pohľade vidíme, že umelec pomocou tieňov a umiestnenia umne vytvoril ilúziu trojrozmernosti. Pozoruhodná je aj skutočnosť, že všetky rezbárske práce boli vykonané na mieste (in-situ), a nie samostatne vyrezávané a potom pripevnené k stenám (štuka). Maltský vápenec, z ktorého je katedrála postavená, sa obzvlášť dobre hodí na takéto zložité rezbárske práce. Mramorová podlaha je sériou hrobiek asi 400 rytierov a dôstojníkov rádu. Nachádza sa tu aj krypta s hrobkami veľmajstrov ako Philippe Villiers de L’Isle-Adam, Claude de la Sengle, Jean Parisot de Valette a Alof de Wignacourt. V kostole je deväť kaplniek, pričom jedna je zasvätená Panne Márii z Philermos a zvyšných osem patrónom každého z ôsmich pôvodných jazykov členov rádu - auvergneská, aragónska, leónsko-kastílska, nemecká, talianska, francúzska, provensálska, anglo-bavorská Najznámejším dielom v kostole je obraz Sťatie hlavy svätého Jána Krstiteľa (1608) od Caravaggia (1571 – 1610). Plátno, považované za jedno z Caravaggiových majstrovských diel, najväčšie plátno, ktoré namaľoval, a jediný obraz podpísaný maliarom. Je vystavený v oratóriu, pre ktoré bolo namaľované. Tento obraz, ktorý bol obnovený koncom 90. rokov 20. storočia vo Florencii, je jedným z najpôsobivejších Caravaggiových použití štýlu šerosvitu, ktorým sa najviac preslávil kruhom svetla osvetľujúcim scénu sťatia svätého Jána na žiadosť Salome. V oratóriu sa nachádza aj Caravaggiov obraz Píšuci svätý Hieroným (1607 – 1608). Referencie Iné projekty Commons ponúka multimediálne súbory na tému Konkatedrála svätého Jána Zdroj Tento článok je čiastočný alebo úplný preklad článku Saint John's Co-Cathedral na anglickej Wikipédii.